Na die vinnige inloer was ons reg vir die pad Oasis toe. Man, maar die klein 125 ry lekker! Veral oor die Glydo pas.
Ons was al ‘n paar keer verby Boplaas oppad Oasis toe in die verlede. Die plek het nogals ‘n bietjie geskiedenis: die Afrikaanse digter, Boerneef is mos op daardie plaas gebore. In iets soos 1743 is dit aan die eerste Van Der Merwe toegeken. Dis nou al vir 12 generasie in besit van die familie!
Na die pas was ons ewe skielik op ‘n platoe Ek het nogals gewonder hoe op aarde ons die styl pad anderkant gaan afkom en is dit grond of teer. Dis was toe ‘n lieflike lang grondpad. Total awesomeness! Ek wens ek kon foto’s wys van die uitsigte wat ons alles gesien het, maar my ou bb’tjie se foto’s sou dit nooit kon justify nie. Ver onder op die horizon kon mens die lang pad na Calvinia sien. Karre het stofwolke opgeskop daar doer onder en dit het soos rooksyne oor die pad gehang. Toe raak die pad weer teer. Welkom by Skitterykloof pas. Sou graag die naam van die pas wou uitvind. Of die mense het in die outyd geskud dat hul tande klap toe hulle daar af was, of was dit dalk ‘n skuitery omdat die pad angswekkend was? Ek wonder!